Diari Oficial de la Generalitat Valenciana


Sumari del DOGV 3774, del 19-06-2000 (2000/5133)

RESOLUCIÓ de 15 de juny de 2000, de la Direcció General de Centres Docents, per la qual es fixa el calendari escolar del curs acadèmic 2000/01.
-----------------------------------------------------------------------------------------------------------------------------------------------

### Dades del document

Número de DOGV
:   3774

Data del DOGV
:   19-06-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/5133


Data del document
:   15-06-2000

Organisme emissor
:   Conselleria de Cultura i Educació

Tipus de document
:   Resolució

Descriptors 

:   * calendari escolar

RESOLUCIÓ de 15 de juny de 2000, de la Direcció General de Centres Docents, per la qual es fixa el calendari escolar del curs acadèmic 2000/01. [2000/A5133]
  
L'Ordre d'11 de juny de 1998, de la Conselleria de Cultura, Educació i Ciència, publicada en el Diari Oficial de la Generalitat Valenciana de 18 de juny, establix els criteris generals pels quals s'ha de regir el calendari escolar per a tots els centres docents de la Comunitat Valenciana que impartixen ensenyaments d'Educació Infantil, Educació Primària, Educació Secundària Obligatòria, Formació Professional, Batxillerat, Ensenyaments Artístics i Ensenyaments d'Idiomes
  
La citada disposició atribuïx a la Direcció General de Centres Docents la competència per a dictar la resolució en què es fixe el període lectiu de cada curs acadèmic.
  
Fent ús de les competències atribuïdes per l'Ordre d'11 de juny de 1998, i les funcions assignades en el Decret 32/1997, de 26 de febrer, del Govern Valencià, pel qual s'establix el Reglament Orgànic i Funcional de la Conselleria de Cultura y Educació, la Direcció General de Centres Docents, resol:
  
Primer
  
Les activitats escolars del curs acadèmic 2000/01 s'iniciaran i finalitzaran, en funció dels ensenyaments cursats, durant les dates següents:
  
1. En Educació Infantil/Preescolar i Educació Primària s'iniciaran les activitats escolars el 7 de setembre i finalitzaran el dia 21 de juny
  
2. En Educació Secundària Obligatòria, Formació Professional, Batxillerat, Ensenyaments Artístics i Ensenyament d'Idiomes, les dites activitats escolars s'iniciaran el 18 de setembre i finalitzaran el 15 de juny.
  
3. L'alumnat que curse primer cicle de Educació Secundària Obligatòria en un centre que, de forma provisional, impartisca els dits ensenyaments, acomodarà l'inici i la finalització de les seues activitats a allò que s'ha establit en el punt 1 del present apartat.
  
4. Els ensenyaments impartits als centres d'Educació Permanent d'Adults es desplegaran durant el període establit en el punt 2 del present apartat.
  
Segon
  
1. En Educació Infantil/Preescolar i Educació Primària les activitats escolars comportaran un total de 848 hores lectives.
  
2. En el primer cicle d'Educació Secundària Obligatòria, les hores lectives hauran d'incrementar-se, almenys, fins a 969.
  
3. En el segon cicle d'Educació Secundària Obligatòria, s'hi afegiran dos hores setmanals més a les previstes en el primer cicle.
  
4. En els ensenyaments de Formació Professional (Llei 14/1970) i batxillerats el nombre d'hores lectives s'ajustarà a la legalitat vigent.
  
5. Els conservatoris de Música i de Dansa, l'Escola d'Art Dramàtic i les escoles d'Arts i Oficis i les escoles oficials d'idiomes s'ajustaran a allò que s'ha establit en la normativa que regula els plans d'estudi que estiguen en vigor
  
6. Els centres que impartisquen cicles formatius de Formació Professional Específica ajustaran les seues hores lectives a allò que s'ha establit en els corresponents reials decrets pel quals s'aproven els respectius títols.
  
Tercer
  
Els períodes de vacances del curs 2000/01 abraçaran els següents dies:
  
a) Vacances de Nadal: des del 23 de desembre de 2000 fins al 7 de gener de 2001, els dos inclosos.
  
b) Vacances de Pasqua: des del dijous 12 fins al dilluns 23 d'abril del 2001, els dos inclosos.
  
Quart
  
Seran festius, durant el curs escolar, els dies següents:
  
- 9 d'octubre, Dia de la Comunitat Valenciana
  
- 12 d'octubre, Festa Nacional d'Espanya.
  
- 13 d'octubre
  
- 1 de novembre, Festa de Tots els Sants.
  
- 6 de desembre, Dia de la Constitució Espanyola.
  
- 7 de desembre.
  
- 8 de desembre, Dia de la Immaculada Concepció
  
- 19 de març, Sant Josep
  
- 1 de maig, Festa del Treballador.
  
Quint
  
El període comprés entre els dies 1 i 5 de setembre de 2000, els dos inclosos, serà el que han de destinar els centres a la realització dels exàmens extraordinaris de setembre, en ensenyaments postobligatoris.